钦定古今图书集成/明伦汇编/官常典/第575卷 > 刘哈剌八都鲁
## 钦定古今图书集成/明伦汇编/官常典/第575卷 > 刘哈剌八都鲁

按《元史》本传：“‘哈剌八都鲁，河东人，本姓刘氏，家世业
医。至元八年，世祖驻跸白海，以近臣言得召见，世祖
谓其目有火光，异之，遂留侍左右。初赐名哈剌斡脱
赤，十七年，擢太医院管勾。昔里吉叛，宗王别里铁穆
而奉命往征之。帝谕哈剌八都鲁曰：当行者多避事，
汝善医，复习骑射，能从行乎’？对曰：‘事君不辞难，臣不
行，将何为’？”即请受甲，帝曰：“汝安用甲？”对曰：“臣愿备一
战士。”帝曰：“医汝事也，甲不可得”，惟赐以环刀、弓矢、裘
马等物。将行，闻母疾，请归省。帝命给驿而归。既见母，
不敢以远役告。母亦微知之，谓曰：“汝第行，我疾安矣。”
即辞去，忍泪不下，而鼻血暴出，数里弗止。驰至王所，
一日，猎于野，有狐窜草中，王射之不中，哈剌八都鲁
一发中之，王大喜。王妃有疾，与药即愈。王又喜，奏为
其府长史。及将战，从王请甲，王曰：“上不与汝，我何敢
与。”因留之，使领辎重。哈剌八都鲁不肯，曰：“大丈夫当
效命行陈，乃守营帐如妇人耶？”见有甲者，饮以酒，高
价取之。明日，被以往，王望见其介而驰走，使人问之，
免胄曰：“我也。”因慨然曰：“一人兴善，万人可激，我为万
人激耳。”中道三遇贼，贼射之皆不中。王喜甚，解衣衣
之，曰：“此所以识也。”师次金山，路隘，顿兵未能进，有使
者云自脱。忽王所来曰：“我受太祖分地，守此不敢失。
凡上所使，与昔里吉之过我者，吾并饮食供给之，无
二心也。且愿见天子，而道远无援，今闻王来，甚喜，得
一见，可乎？”王以为信。左右曰：“此诈也。脱忽所居要害，
殆与昔里吉为耳目，愿勿听。”乃羁其人，遣兵间道窥
之，获其游骑三十人，讯之得其情，知脱忽方饮酣，遂
出其不意进击，大败之。因获昔里吉所遣使，知其不
为备，又乘势进击，大破擒之。王乃命哈剌八都鲁献
俘行宫，帝见其瘠甚，辍御膳羊胾以赐。既拜受，先割
其美者怀之。帝问其故，对曰：“臣始与母诀，今归母幸
存，请以君赐遗之。”帝嘉其志，命自今凡赐之食，必先
赐其母。以功授和林等处宣慰副使，赐与甚厚。二十
三年升同知宣慰司事。二十四年，又升宣慰使。二十
五年，海都犯边，尚书省以和林屯粮，当得知缓急轻
重者掌其出纳，奏用怯伯。帝曰：“钱谷非怯伯所知，哈
剌斡脱赤可使也。”进阶嘉议大夫，职如故，使怯伯与
俱。二十六年，海都兵至，皇子北安王使报，怯伯率其
民避去。怯伯与哈刺八都鲁南行六日止。八儿不剌
距海都军五六十里，怯伯大惧，曰：“事急矣，不如顺之。”
哈剌八都鲁语其弟钦祖，荣祖曰：“怯伯有二心矣。”遂
潜遁，与探马赤千户忽剌思遇，从骑百馀人，问之，忽
剌思曰：“吾在海都军中闻怯伯反，宣慰脱身归报天
子，我故追以来。”哈剌八都鲁察其诚，与之谋，结陈乘
高立于西南，令之曰：“吾将往责怯伯，汝曹勿动，见吾
执弓而起，即相应也。”既见怯伯，怯伯盛言海都之令
以威之。哈剌八都鲁诡辞自解，得间，疾趋，忽剌思，整
阵以出。怯伯遣骑来追，屡拒却之，道遇送军装者，因
获之至盐海，及入见，帝喜曰：“人言汝陷贼，乃能来耶？”
命与酒馔，顾谓侍臣曰：“譬诸畜犬，得美食而弃其主，
怯伯是也；虽未得食而不忘其主，此人是也。”更其名
曰察罕斡脱赤，赐以钞五千贯，顿首辞谢，乞以所赐
与同来者。帝特命受之，而令中书定其同来者之赏
有差。二十七年，迁正奉大夫、河东山西道宣慰使。奏
曰：“臣累战而归，衣裘尽弊。河东，臣故乡也，愿乞锦衣
以为荣。”帝以金织文衣赐之。居二年，召还，帝谕之曰：
“自此而北，乃颜故地曰阿八剌忽者，产鱼。吾今立城，
而以兀速、憨哈、纳思乞、昔吉里三部人居之，名其城
曰肇州，汝往为宣慰使，仍别赐汝名曰小龙儿，或曰
哈剌八都鲁，汝可自择之。”对曰：“龙非臣下所敢承。”帝曰：“然则哈剌八都鲁可也。”复赐以绣衣、玉带，及钞五
千贯。其为人主所眷注如此。既至，定市里，安民居，一
日得鱼九尾，皆千斤，遣使来献，俄召还。三十一年春，
世祖崩，太傅伯颜奉皇太后旨，命之曰：“东方汝尝镇
之，今以属汝，勿俟制命。”乃以为咸平宣慰使。元贞元
年，召为御史中丞，行至懿州，病卒。